《题张平山古山春色图》
明代·赵完璧

张生雅抱奈尔尘世何，走笔驱此一段太古之嵯峨。

辟开天地不可纪，杳绝人寰知几多。青壁崭岩以直上，幽谷窈窕而莫窥。

云澹澹兮空寂，气苍苍而陆离。隐乎清飔浙沥于穷壑，蔼兮幽芬逸泛于危巇。

林莽凄旷，悄乎无人。一鸟不鸣，暗泉磷磷。苔老麋鹿迹，烟涵草树春。

巢由秘高踪，车马违惊尘。中有金仙之宝刹，浮图隐隐重霄拔。

高僧姓字不可闻，钟磬沈沈隔断云。閒情独抚悲氤氲，一生肠断在人群。

我忖张子怀，景中情亦偕。龙钟老夷门，霞想终难谐。

聊复快写幽旷心，使我亦得展慰挥千金。

作者简介：明山东胶州人，字全卿，号云壑，又号海壑。由贡生官至巩昌府通判。工诗，多触事起兴，吐属天然。有《海壑吟稿》。